प्रधानमन्त्री कप : एपीएफलाई रोक्दै पुलिस फाइनलमा
साबिक विजेता नेपाल एपीएफ क्लबलाई ४१ रनमै अलआउट गरी नेपाल पुलिस क्लब एक्सपर्ट प्रधानमन्त्री कप एकदिवसीय क्रिकेट प्रतियोगिताको फाइनलमा पुगेको छ । विभागीय डर्बीमा बिहीबार पुलिसले ५ विकेटको जित हात पार्‍यो ।
काठमाडौँ — साबिक विजेता नेपाल एपीएफ क्लबलाई ४१ रनमै अलआउट गरी नेपाल पुलिस क्लब एक्सपर्ट प्रधानमन्त्री कप एकदिवसीय क्रिकेट प्रतियोगिताको फाइनलमा पुगेको छ । विभागीय डर्बीमा बिहीबार पुलिसले ५ विकेटको जित हात पार्‍यो ।पुलिसले शनिबार हुने फाइनलमा त्रिभुवन आर्मी क्लबको सामना गर्नेछ । आर्मीले अघिल्लो दिन प्रदेश ३ को चुनौतीलाई पन्छाएको थियो । त्रिवि क्रिकेट मैदान कीर्तिपुरमा टस हारेपछि ब्याटिङमा आएको एपीएफ २२.१ ओभरमा ४१ रनमै अलआउट भयो । प्रतियोगिताको तेस्रो संस्करणमा यो अहिलेसम्मकै न्युन स्कोर हो । पुलिसलाई झिनो स्कोर पनि सजिलो भएन । पुलिसले १० ओभरभित्र लक्ष्य पूरा गरे पनि ५ विकेट गुमाउन पुग्यो । ९.५ ओभर खेल्दै पुलिसले ४५ रन बनायो । पुलिसले अनिल शाहलाई पहिलो ओभरमै गुमायो । उनी आफूले सामना गरेको पहिलो बलमा वसन्त रेग्मीद्वारा आउट भए । कुल स्कोर २१ रन हुँदा अर्का ओपनर सुनील धमला (३) सहित दिलीप नाथ (२) र अमित श्रेष्ठ (१) पनि आउट भए । शरद भेषवाकरले सुनील र दिलीपलाई आउट गरे । नयाँ बल लिएर स्पिनर वसन्तले अमितलाई एलबीडब्लूमा पारे । दीपेन्द्रसिंह ऐरीले १४ बलमा १३ रन बनाए । उनी देव्रेहाते स्पिनर वसन्तको तेस्रो सिकार भए । पवन सर्राफले १४ बलमा ४ चौकासहित अविजित २१ रन बनाए । आरिफ शेख १ रनमा अविजित रहे । यसअघि एपीएफबाट कुनै खेलाडीले दोहोरो स्कोर बनाउन सकेनन् । ओपनर शरद र पृथु बाँस्कोटाले ७–७ रन बनाए । अमरसिंह राउटेला ६ रनमा अविजित रहे । सन्दीप जोरा ५, आसिफ शेख, प्रदीप ऐरी र सुमित महर्जनले समान २, कमलसिंह ऐरी १, दीपेन्द्र राउत २ र अविनाश बोहरा ३ रन तथा वसन्त शून्यमा आउट भए । कुशल भुर्तेलले आसिफ, प्रदीप र सुमितलाई ८ ओभरभित्र आउट गरेपछि एपीएफको इनिङ्स सुरुआतमै धरमराएको थियो । कुशलले ५ ओभरमा १ मेडन राख्दै ७ रन खर्चे । उनलाई दुई स्पिनर सागर ढकाल र ललितनारायण राजवंशीको राम्रो साथ रह्यो । सागरले ८.३ ओभरमा ३ मेडन राख्दै १५ रन खर्चेर ३, ललितले ६ ओभरमा ८ रन खर्चेर ४ विकेट लिए । ललित म्यान अफ द म्याचमा चुनिए ।